รัฐบาลไทย-ข่าวทำเนียบรัฐบาล-พม. โดยศูนย์ช่วยเหลือสังคม สายด่วน 1300 ลงพื้นที่ช่วยเหลือครอบครัวเด็กชายพิการ สู้ชีวิต หารายได้เลี้ยงครอบครัว มียาย แม่ และน้องสาว ที่ป่วยหลายโรครุมเร้า
วันศุกร์ที่ 10 มีนาคม 2560
พม. โดยศูนย์ช่วยเหลือสังคม สายด่วน 1300 ลงพื้นที่ช่วยเหลือครอบครัวเด็กชายพิการ สู้ชีวิต หารายได้เลี้ยงครอบครัว มียาย แม่ และน้องสาว ที่ป่วยหลายโรครุมเร้า
พม. โดยศูนย์ช่วยเหลือสังคม สายด่วน 1300 ลงพื้นที่ช่วยเหลือครอบครัวเด็กชายพิการ สู้ชีวิต
หารายได้เลี้ยงครอบครัว มียาย แม่ และน้องสาว ที่ป่วยหลายโรครุมเร้า
อาศัยอยู่ภายในบ้านสภาพเก่าทรุดโทรม ที่ย่านปากเกร็ด จังหวัดนนทบุรี
เมื่อวันที่ 9 มี.ค. 60 เวลา 13.00 น. นางนภา เศรษฐกร รองปลัดกระทรวงการพัฒนาสังคมและความมั่นคงของมนุษย์ (รองปลัด พม.) พร้อมเจ้าหน้าที่ศูนย์ช่วยเหลือสังคม สายด่วน 1300 และหน่วยงานที่เกี่ยวข้อง ลงพื้นที่เยี่ยมครอบครัว และให้ความช่วยเหลือกรณีเด็กชายอายุ 15 ปี ที่ป่วยเป็นโรคหอบหืดและมีพัฒนาการทางสมองช้า แต่มีความขยัน ตั้งใจเรียน และช่วยเหลือครอบครัวด้วยการหารายได้จากการเก็บขวดพลาสติกขายและรับจ้างล้างจาน ครอบครัวมีฐานะยากจน อาศัยในบ้านพักไม่มีเลขที่ในพื้นที่อําเภอปากเกร็ด จังหวัดนนทบุรี
นางนภา กล่าวว่า จากกรณีสังคมออนไลน์ มีการแชร์เรื่องราวขอความช่วยเหลือเด็กชายดังกล่าวอย่างกว้างขวาง ทั้งนี้ ตนพร้อมด้วยเจ้าหน้าที่ศูนย์ช่วยเหลือสังคม สายด่วน 1300 และผู้ประกอบวิชาชีพสังคมสงเคราะห์รับอนุญาต รวมทั้งหน่วยงานที่เกี่ยวข้องในสังกัดกระทรวงการพัฒนาสังคมฯ ได้แก่ สํานักงานพัฒนาสังคมและความมั่นคงของมนุษย์จังหวัดนนทบุรี (พมจ.นนทบุรี) ศูนย์บริการคนพิการจังหวัดนนทบุรี บ้านพักเด็กและครอบครัวจังหวัดนนทบุรี บ้านราชาวดี(ชาย) และสถานสงเคราะห์เด็กพิการทางสมองและปัญญา ได้ลงพื้นที่เยี่ยมบ้านเพื่อตรวจสอบข้อเท็จจริง และประเมินทางสังคมของครอบครัวดังกล่าว พร้อมทั้งเร่งดําเนินการช่วยเหลือในเบื้องต้นตามภารกิจด้านเด็ก ผู้พิการ และผู้สูงอายุของกระทรวงการพัฒนาสังคมฯ
นางนภา กล่าวต่อไปว่า จากการลงพื้นที่เยี่ยมบ้านและตรวจสอบข้อเท็จจริงพบว่า ครอบครัวของเด็กชายดังกล่าวมีสมาชิกทั้งหมด 4 คน ประกอบด้วย 1) ยายอายุ 60 ปี ประกอบอาชีพเก็บของเก่าขายและรับจ้างกวาดถนนมีปัญหาสุขภาพด้านการมองเห็น 2) ผู้เป็นแม่อายุ 39 ปี ไม่ได้ประกอบอาชีพ เนื่องจากมีความพิการทางสติปัญญา และมีโรคประจําตัว คือ โรคต่อมไทรอยด์เป็นพิษ และไวรัสตับอักเสบบี 3) เด็กชายดังกล่าว ซึ่งเป็นมีความพิการทางสติปัญญา และ 4) น้องสาวอายุ 3 เดือน มีอาการป่วยเป็นโรคตับโต ต่อมไทรอยด์โต และมีอาการติดเชื้อไวรัสทางสมอง อีกทั้งมีใบหูซ้ายติดกับหนังศีรษะ ทั้งนี้ ครอบครัวดังกล่าวอาศัยในบ้านไม้ไม่มีเลขที่ที่มีสภาพเก่าทรุดโทรมและไม่มีห้องสุขา สําหรับแนวทางการช่วยเหลือในเบื้องต้น หลายหน่วยงานของกระทรวงการพัฒนาสังคมฯ ได้มอบเงินสงเคราะห์ครอบครัวยากจน มอบเงินช่วยเหลือค่าใช้จ่ายในชีวิตประจําวัน และถุงยังชีพและสิ่งของใช้ในชีวิตประจําวัน พร้อมทั้งประสานหน่วยงานที่เกี่ยวข้องช่วยเหลือดูแลในเรื่องการศึกษาเล่าเรียนอย่างต่อเนื่องของเด็กชายดังกล่าว การแนะนําให้คําปรึกษาในเรื่องการประกอบอาชีพที่เหมาะสมให้กับผู้เป็นแม่เพื่อให้มีรายได้สามารถเลี้ยงดูครอบครัวได้อย่างเพียงพอในระยะยาวและเรื่องการรักษาพยาบาลของผู้ป่วยในครอบครัวอย่างต่อเนื่อง นอกจากนี้ เร่งดําเนินการปรับปรุงซ่อมแซมที่พักอาศัยให้มีสภาพแข็งแรง มั่นคง ถูกสุขลักษณะ เหมาะสมสําหรับการใช้ชีวิตประจําวันของผู้ป่วย ผู้สูงอายุและคนพิการ
"ทั้งนี้ ประชาชนผู้ประสบปัญหาทางสังคม สามารถขอความช่วยเหลือได้ที่ ศูนย์ช่วยเหลือสังคม สายด่วน 1300 บริการ 24 ชั่วโมง ซึ่งกระทรวงการพัฒนาสังคมฯ พร้อมประสานหน่วยงานที่เกี่ยวข้องเพื่อดําเนินการช่วยเหลือต่อไป”นางนภา กล่าวในตอนท้าย